Novcem koji je dobio od države za sanaciju kuće uništene u zemljotresu, Kraljevčanin Dragan Katanić odlučio je da sam sazida novu kuću od drveta i slame. Veruje, kako kaže, da u njoj neće strahovati od pomeranja tla.

Katanić je kompjuterski programer po struci, ali je uveren u svoje majstorsko umeće i projekat novog krova nad glavom svoje porodice.

Na internetu je razmatrao najmanje šest hiljada različitih rešenja gradnje, a projekat izgradnje koji je on odabrao je, kako kaže, najbliži kućama u kojima su živeli Etrurci.

Dragan Katanić kaže da je zbog elipsastog oblika kuća otpornija od bilo čega na zemljotres, jer se sastoji od tri prstena, jako je niska, ima veliku površinu i ravan, ne postoje ćoškovi gde se skupljaju sile zemljotresa.

Prema procenama Katanića, izgradnja kuće će ga koštati nešto manje od osam hiljada evra.